### NN 17/2016 (24.2.2016.), Poslovnik o radu Povjerenstva Vlade Republike Hrvatske za rješavanje sporova o pravima općina, gradova i županija

17 24.02.2016 Poslovnik o radu Povjerenstva Vlade Republike Hrvatske za rješavanje sporova o pravima općina, gradova i županija

POVJERENSTVO VLADE REPUBLIKE HRVATSKE ZA RJEŠAVANJE SPOROVA O PRAVIMA OPĆINA, GRADOVA I ŽUPANIJA

470

Na temelju članka 37. stavka 7. Zakona o područjima županija, gradova i općina u Republici Hrvatskoj (»Narodne novine«, br. 86/06, 125/06 – ispravak, 16/07 – ispravak, 95/08 – Odluka USRH, 46/10 – ispravak, 145/10, 37/13, 44/13, 45/13, 110/15) Povjerenstvo Vlade Republike Hrvatske za rješavanje sporova o pravima općina, gradova i županija, na sjednici održanoj 28. siječnja 2016. godine, donijelo je

POSLOVNIK

O RADU POVJERENSTVA VLADE REPUBLIKE HRVATSKE ZA RJEŠAVANJE SPOROVA O PRAVIMA OPĆINA, GRADOVA I ŽUPANIJA

Članak 1.

Ovim Poslovnikom propisuje se način rada Povjerenstva Vlade Republike Hrvatske za rješavanje sporova o pravima općina, gradova i županija (u daljnjem tekstu: Povjerenstvo) u postupku podjele imovine, prava i obveza jedinica lokalne samouprave kod kojih je došlo do područnih promjena ili osnivanja novih jedinica lokalne samouprave.

Odredbe ovog Poslovnika primjenjuju se u rješavanju sporova o pravima općina, gradova i županija nastalih u postupku podjele imovine, prava i obveza jedinica lokalne samouprave, ako nije sklopljen pisani sporazum na način i u rokovima propisanim zakonom kojim se uređuje područno ustrojstvo Republike Hrvatske.

Članak 2.

Postupak radi rješavanja spora o pravima općina, gradova i županija nastalog u postupku podjele imovine, prava i obveza jedinica lokalne samouprave pokreće se na zahtjev općinskog načelnika ili gradonačelnika (u daljnjem tekstu: podnositelj zahtjeva).

Ako nije sklopljen pisani sporazum u zakonom propisanom roku ili ako sklopljeni sporazum nije u skladu s pravnim poretkom Republike Hrvatske, Povjerenstvo može po službenoj dužnosti pokrenuti postupak radi rješavanja spora o pravima općina, gradova i županija.

Članak 3.

Povjerenstvo odlučuje u vijeću.

Stranka može tražiti izuzeće člana vijeća. Zaključak o izuzeću člana vijeća donosi predsjednik Povjerenstva.

Članak 4.

Podnositelj zahtjeva je dužan uz zahtjev dostaviti dokumentaciju koja se odnosi na spor o pravima općina, gradova i županija u postupku podjele imovine, prava i obveza jedinica lokalne samouprave kod kojih je došlo do područnih promjena ili osnivanja novih jedinica lokalne samouprave.

Članak 5.

Nakon zaprimanja zahtjeva, vijeće će dostaviti zahtjev drugoj stranci te odrediti rok radi očitovanja na navode u zahtjevu.

Članak 6.

Na sjednicu vijeća pozvati će se podnositelj zahtjeva i druga stranka radi očitovanja o sporu.

Sjednice vijeća su javne.

Članak 7.

Vijeće će radi rješenja spora o pravima općina, gradova i županija u postupku podjele imovine, prava i obveza jedinica lokalne samouprave razmotriti cjelokupnu dostavljenu dokumentaciju, saslušati stranke i po potrebi provesti očevid na terenu te izvesti druge dokaze.

Članak 8.

Prilikom rješavanja spora iz članka 1. ovog Poslovnika vijeće odlučuje prema slobodnom uvjerenju na temelju savjesne i brižljive ocjene svakog dokaza zasebno i svih dokaza zajedno, na temelju rezultata cjelokupnog postupka, posebno uzimajući u obzir da:

1. Županija preuzima zgrade ili posebne dijelove zgrada na području općina i gradova koje su nužne za obavljanje poslova iz djelokruga županije.

2. Općine i gradovi preuzimaju u pravilu nekretnine dosadašnjih općina ili gradova koje se nalaze na njihovom području osim nekretnina koje temeljem točke 1. ovog članka preuzimaju županije.

3. U postupku rješavanja sporova o pravima općina, gradova i županija, osim fizičke diobe, prava na nekretninama i pokretninama koje su predmet diobe može se uzeti u obzir i obračunati i u financijskom obliku, kad fizička dioba nije moguća.

4. Pokretnine (oprema, inventar, vozila itd.) dosadašnjih općina ili gradova raspoređuju se na općine, gradove i županije, u pravilu, razmjerno broju službenika i namještenika u županijama, gradovima i općinama na dan 31. ožujka 1994., odnosno na dan osnivanja novih općina ili gradova.

5. Financijska sredstva te prava i obveze dosadašnjih općina ili gradova raspoređuju se na općine i gradove, u pravilu, razmjerno broju stanovnika.

6. Osnivačka prava koja su na ustanovama, trgovačkim društvima i drugim pravnim osobama imale dosadašnje općine ili gradovi dijele se, u pravilu, razmjerno broju stanovnika novoosnovane općine ili grada.

Članak 9.

Vijeće odlučuje većinom glasova svih članova vijeća.

Članak 10.

Vijeće može održati sjednicu i izvan sjedišta Povjerenstva ako ocijeni da će to pridonijeti učinkovitijem i ekonomičnijem rješavanju spora.

O održavanju sjednice izvan sjedišta Povjerenstva, vijeće je dužno pravodobno obavijestiti stranke.

Članak 11.

Poziv na sjednicu vijeća dostavlja se strankama najmanje osam dana prije održavanja sjednice vijeća.

U pozivu mora biti naveden datum, sat i mjesto održavanja sjednice vijeća.

Poziv mora sadržavati i uputu koja dokazna sredstva treba predočiti na sjednici vijeća.

U hitnim slučajevima stranke se mogu pozvati telefonom, telefaksom ili elektroničkim putem.

O načinu pozivanja stranaka sastavlja se zabilješka u spisu.

Članak 12.

O radu vijeća vodi se zapisnik.

Zapisnik o radu vijeća potpisuju predsjednik vijeća, članovi vijeća i tajnik Povjerenstva.

Zapisnik o radu vijeća dostavlja se strankama u sporu.

Članak 13.

Članovi vijeća ovlašteni su ukazivati na pravna pitanja koja su značajna za odlučivanje, a naročito na pitanja koja se odnose na sadržaj i formu procesnih radnji koje se poduzimaju.

Tajnik Povjerenstva nazočan je sjednicama vijeća, ali bez prava odlučivanja.

Članak 14.

Rokovi koje odredi vijeće za podnošenje podnesaka ne mogu biti duži od 30 dana.

Vijeće može u opravdanim slučajevima zaključkom produljiti rok iz stavka 1. ovoga članka.

Članak 15.

Prije zakazivanja sjednice vijeća predsjednik Povjerenstva će zaključkom odrediti iznos predujma troškova postupka i rok u kojem su stranke obvezne položiti predujam troškova, sukladno odredbama Odluke o utvrđivanju sastava i imenovanju predsjednika, članova i tajnika Povjerenstva Vlade Republike Hrvatske za rješavanje sporova o pravima općina, gradova i županija i troškovima postupka pred Povjerenstvom.

Ako stranke u roku određenom u skladu sa stavkom 1. ovog članka ne dokažu da je predujam troškova položen, smatrat će se da su odustale od zahtjeva.

Ako predsjednik Povjerenstva propusti odlučiti o predujmu troškova postupka ili je takva odluka moguća tek nakon okončanja postupka, o troškovima će se odlučiti u odluci iz članka 21. ovoga Poslovnika.

Članak 16.

U tijeku postupka stranke se mogu sporazumjeti o predmetu spora.

Potpisani sporazum dostavlja se Povjerenstvu, koje donosi rješenje o obustavi postupka.

Sporazum se objavljuje u službenom glasilu općine, grada ili županije.

Članak 17.

Ako vijeće utvrdi da sporazum stranaka nije sklopljen u skladu sa zakonom nastavit će postupak.

Članak 18.

Vijeće može imenovati jednog ili više vještaka od kojih će zatražiti nalaz o činjenicama koje će utvrđivati i mišljenje o pitanjima koja će razmatrati.

Vijeće može zahtijevati od stranaka da vještaku dostave sve važne informacije i predaju važne isprave radi pregleda.

Nalaz i mišljenje vještaka vijeće će dostaviti strankama na pismeno očitovanje u roku od 15 dana od dana dostave.

Ako vijeće smatra potrebnim, vještak je dužan nakon što podnese nalaz i mišljenje sudjelovati na ročištu na kojem će strankama biti omogućeno postavljanje pitanja.

Na izuzeće vještaka na odgovarajući se način primjenjuje odredba članka 3. stavka 2. ovog Poslovnika.

Članak 19.

Kad vijeće utvrdi da je spor raspravljen tako da se može donijeti odluka, zaključit će raspravu i povući se na vijećanje i glasovanje radi donošenja odluke.

Ako vijeće tijekom vijećanja i glasovanja zaključi da je radi dopune postupka, odnosno radi razjašnjenja pojedinih pitanja, potrebno ponovno otvoriti raspravu, donijet će o tome zaključak.

Članak 20.

O vijećanju i glasovanju vodi se zapisnik kojeg potpisuju predsjednik vijeća i članovi vijeća.

Zapisnik o vijećanju i glasovanju čuva se u spisu u zatvorenom omotu.

Članak 21.

Povjerenstvo donosi odluku o pravima općina, gradova i županija.

Odluka je ovršna isprava.

Odluku potpisuje predsjednik Povjerenstva.

Članak 22.

Odluka iz članka 21. ovoga Poslovnika pored obveznih dijelova upravnog akta mora sadržavati:

1. sastav vijeća koje je odlučivalo o predmetu postupka

2. naziv dosadašnje jedinice čija se imovina, prava i obveze raspoređuju

3. popis imovine, prava i obveza dosadašnje jedinice

4. podjelu imovine, prava i obveza dosadašnje jedinice na općine, gradove i županije

5. odredbu da je odluka isprava za upis u zemljišne knjige

6. odredbu o troškovima postupka.

Članak 23.

Predsjednik vijeća izrađuje pisani otpravak odluke, koji se dostavlja strankama u sporu.

Članak 24.

Sjednicu Povjerenstva saziva predsjednik Povjerenstva.

Sjednicom Povjerenstva rukovodi predsjednik Povjerenstva ili član Povjerenstva po ovlaštenju predsjednika Povjerenstva.

Članak 25.

Sjedište Povjerenstva je u Zagrebu.

Povjerenstvo ima pečat s grbom Republike Hrvatske i natpisom »Republika Hrvatska; Povjerenstvo Vlade Republike Hrvatske za rješavanje sporova o pravima općina, gradova i županija; Zagreb«.

Članak 26.

Danom stupanja na snagu ovog Poslovnika prestaje važiti Poslovnik o radu Komisije Vlade Republike Hrvatske za rješavanje sporova o pravima općina, gradova i županija (»Narodne novine«, br. 9/95).

Članak 27.

Poslovnik stupa na snagu osmoga dana od dana objave u »Narodnim novinama«.

Klasa: 940-01/14-01/4

Urbroj: 515-20/2-16-12

Zagreb, 28. siječnja 2016.

Predsjednica Povjerenstva
Marina Pinjagić Telak, v. r.